President moet sê oor SANW in Mosambiek, vra DA(Argieffoto) Die Demokratiese Alliansie doen ŉ beroep op pres. Cyril Ramaphosa volledige besonderhede aan die parlement te verskaf oor die Suid-Afrikaanse Nasionale Weermag se skynbare ontplooiing in Mosambiek verlede week. Kobus Marais, die DA se skaduminister van verdediging, sê die DA het betroubaar te hore gekom dat 1 495 soldate verlede week Maandag na Mosambiek se Cabo Delgado-streek ontplooi is, as deel van die Suider-Afrikaanse Ontwikkelingsgemeenskap (SAOG) se bystandsmag. “Die parlement is egter nog nie deur die president hieroor in kennis gestel nie, soos vereis word deur artikel 201 van die Grondwet.” Marais sê die DA het ernstige besware oor die ontplooiing. “Hoe sal dit gefinansier word en watter hulpbronne sal aangewend word? Ons kan nie nóg ŉ SAR-vernedering en onnodige sterftes van ons soldate in die buiteland toelaat nie, veral nie wanneer dieselfde bevelvoerende beampte betrokke is nie.” Volgens Marais moet die publiek die volledige besonderhede bekom van die getal soldate wat ontplooi is, wat hul mandaat is, watter hulpbronne tot hulle beskikking sal wees en vir watter periode hulle ontplooi is. “Die president moet sonder vertraging die parlement in kennis stel van dié ontplooiing.”